Ráž, Jozef, minister dopravy SR (2024-02-13):
Vážený pán podpredseda, vážené poslankyne, vážení poslanci, na dnešné rokovanie predkladám návrh zákona, ktorým sa mení a dopĺňa zákon č. 50/1976 Zb. o územnom plánovaní a stavebnom poriadku v znení neskorších predpisov a ktorým sa menia a dopĺňajú niektoré zákony. Návrh zákona bol vypracovaný ako iniciatívny návrh v súlade s plnením úloh vyplývajúcich z programového vyhlásenia vlády Slovenskej republiky. Cieľom návrhu je naliehavá požiadavka oddialiť nadchádzajúcu účinnosť zákona č. 200/2022 Z. z. o výstavbe v znení neskorších predpisov v súvislosti s nepripravenosťou na spustenie povoľovacích procesov podľa novej legislatívy o výstavbe a odložiť účinnosť zákona o výstavbe o jeden rok, to jest do 1. apríla 2025, a to najmä z týchto dôvodov: nepripravenosť integrácie povoľovacích procesov stavieb, ktoré podliehajú procesu posudzovania vplyvov na životné prostredie, časový sklz pri príprave vykonávacích právnych predpisov, nutnosť opravy vád a chýbajúcich častí právnej úpravy nadväzujúcej na zákon o výstavbe, časový sklz prípravy formulárov a digitalizácie konaní vo výstavbe a technického vybavenia, nedostatočné personálne obsadenie Úradu pre územné plánovanie a výstavbu SR vyškolenými odbornými zamestnancami pre realizáciu preberaného rozsahu povoľovacích konaní. Aktuálna nepripravenosť podmienok napríklad zákona o výstavbe by po nadobudnutí jeho účinnosti znemožnila realizovať povoľovacie procesy stavieb vyžadujúcich aj posúdenie vplyvov na životné prostredie, čo sú takmer všetky významnejšie verejné a súkromné investície. Predstavovala by tiež priame ohrozenie pripravenosti na čerpanie investícií z fondov EÚ, najmä z plánu obnovy a odolnosti, a vážnym spôsobom by zasiahla do možnosti povoľovať stavby bežných stavebníkov. Zastavenie procesu prípravy stavieb by spôsobilo investorom aj štátu vážne ekonomické škody. Sekundárne by znamenalo aj výrazný pokles stavebných zákaziek a tým aj zníženie výkonnosti už aj tak zákazkami nedostatočne saturovaného stavebného trhu vrátane negatívneho dopadu na výnosovú časť verejných rozpočtov. Návrh zákona súčasne obsahuje ustanovenia, ktoré smerujú k skráteniu doby prípravy stavieb, najmä doby administratívneho posudzovania vo fáze povoľovania stavieb v prechodnom období i s využitím inštitútov stavebného práva rozšírením možnosti spojenia územného konania, stavebného konania na podklade záväzného stanoviska orgánu územného plánovania a umožneniu povolenia stavieb tvoriacich súbor stavieb v spoločnom konaní. Návrhom sa zároveň upravuje zákon 200/2022 o územnom plánovaní v znení neskorších predpisov a ďalšie nadväzujúce tzv. zberné zákony tak, aby sa umožnilo ich fungovanie v prechodnom období v situácii, kedy zákon o územnom plánovaní nebude platiť súčasne zmeny zákonov o výstavbe, ale v podmienkach doterajšej stavebnej legislatívy. Nespustenie účinnosti zákona 201/2020 Z. z. v znení neskorších predpisov o výstavbe spôsobuje nutnosť novelizovať ďalšie ustanovenia osobitných zákonov, napríklad telekomunikačný, letecký a ďalšie, keďže návrhy zákonov schválených v ostatnom roku už počítali s novou legislatívou a nadväzovali na ňu. Tieto vzťahy bude nutné upraviť v prechodnom období, aby boli vykonateľné. Vážené pani poslankyne, vážení páni poslanci, dovoľujem si vás poprosiť o podporu tohto návrhu zákona. Ďakujem pekne.